Neil Agius jikser rekord dinji f'għawma ta' 130 kilometru L-Erbgħa filgħaxija l-għawwiem Malti, Neil Agius, kiser rekord dinji hekk kif temm għawma epika bla waqfien mill-gżira ta' Linosa għall-bajja tax-Xlendi f' Għawdex, f'madwar 130km kompluti fi ftit iktar minn 50 siegħa. L-attivist kontra t-tniġġis tal-plastik fil-baħar kien skortat minn flotta żgħira ta' dgħajjes hekk kif daħal fil-bajja tax-Xlendi ftit wara l-10 ta' filgħaxija fost numru ta' dgħajjes, sfafar, ferħ u applawżi minn partitarji, ħbieb u spettaturi. Huwa niżel ix-xatt fejn ġie milqugħ mill-partner tiegħu Lara, fejn interessanti huwa l-fatt li hi kienet ipproponietlu eżatt qabel it-tluq mill-gżira Taljana nhar it-Tnejn filgħaxija u segwiet kull minuta tal-għawma tiegħu minn fuq dgħajsa. L-ex atleta Olimpiku ta' 35 sena għeleb ir-rekord dinji preċedenti għall-itwal għawma kontinwa, mingħajr għajnuna, tul rotta naturali ta' segment wieħed f'oċean, baħar jew bajja, li kienet stabbilita għal 124.4km. Il-pjan oriġinali kien li Agius itemm l-għawma tiegħu f'Malta, f'Għajn Tuffieħa jew f'Manoel Island, iżda l-andament tar-rotta kellu jitmexxa iktar lejn it-tramuntana minħabba kurrenti opposti.